10ኛው የኢትዮጵያ የሰንደቅ አላማ ቀን በጅቡቲና አልጀሪያ ተከበረ
10ኛው የኢትዮጵያ ብሔራዊ የሰንደቅ አላማ ቀን በጂቡቲና በአልጀሪያ የኢፌዴሪ ኤምባሲዎች “ራዕይ ሰንቀናል ለላቀ ድል ተነስተናል” በድምቀት ተከበረ።በጅቡቲ የኢፌዴሪ ኤምባሲ ጊዜያዊ ጉዳይ አስፈጻሚ አቶ ስንታየሁ ሁንዴ ሲናገሩ ሰንደቅ አላማ የአንድ አገር የሉዓላዊነትና የነጻነቱ አርማ በመሆኑ ሁሉም ዜጋ ተገቢውን ክብር ሊሰጠው ይገባል ብለዋል።የኢትዮጵያ ሰንደቅ አላማ ብሄር፣ ብሄረሰቦችና ህዝቦች፣ ተዋደውና ተከባብረው የመኖራቸውና  የአንድነታቸው አርማ መሆኑንም ጠቁመዋል።በወቅቱ በኦሮሚያና በኢትዮጵያ ሶማሌ ክልል ድንበር አካባቢ ተከስቶ የነበረውን ግጭት በዘላቂነት ለመፍታት የፌደራል መንግስት ከሁለቱ ክልሎች ሃላፊዎች ጋር በመሆን እየሰራ መሆኑን ገልጸዋል።በተያያዘ በአልጀሪያ የኢፌዴሪ ኤምባሲ 10ኛው ብሔራዊ የሰንደቅ አላማ ቀን ተከብሯል።የኤምባሲው ተወካይ አቶ አበበ ታደሰ እንዳሉት ሰንደቅ አላማ ኢትዮጵያውያን በድህነትና ኋላ ቀርነት የከፈቱትን ዘመቻ በአንድ የሚያስተሳስር አርማ ነው ብለዋል።በአልጀርስ የኢትዮጵያ ኮሚዩኒቲ ተወካይ አቶ ሃሺም ሳልም በበኩላቸው ለሰንደቅ አላማችን ከፍ ያለ ክብር ሁሉም ዜጋ በልማት ላይ የበኩሉን ሚና በመወጣት የበኩሉን ሚና መጫወት አለበት ብለዋል።በስነ ስርዓቱ የየኤምባሲዎቹ ሠራተኞች፣ የኢትዮጵያ ኮሚዩኒቲ አባላትና ጥሪ የተደረገላቸው እንግዶች ተገኝተዋል።